2019. márc. 26. 17:16
Norris nyolcadik rajthelye okozta az egyik meglepetést a szezonnyitón, tekintettel a McLaren tavalyi formájára és arra, hogy egy újonc ül a kocsiban. Az év első nagydíja rendre szállít váratlan vagy „rendellenes” eredményt, és Norris erre is alapoz, amikor figyelmeztet, közel sem biztos, hogy a továbbiakban rendre így alakulnak a fejlemények.
„Ez nem garancia arra, hogy minden alkalommal a Q3-ban leszünk, tehát nem gondolom, hogy mindenkinek nagy reményeket kellene táplálnia, vagy arra kellene számítania tőlünk, hogy innentől a Q3-ban leszünk”- mondta Norris.
„Nyilvánvalóan így szeretnénk tenni, és ez a célunk”- jegyezte meg a brit. „Ugyanakkor, ha elmegyünk a következő nagydíjra, és – valamilyen oknál fogva – nem leszünk a Q2-ben, akkor nem gondolom, hogy ennek fényében mindenkinek arra kellene számítania, hogy a jövőben nem leszünk már a Q3-ban. Remélhetőleg az ilyesmi azt mutatja, hogy jobb pozícióban vagyunk, mint azt gondoltuk.”
Sainz nem jutott tovább a Q1-ből, mert hátráltatta Kubica kocogó Williamse, de addig a pontig nagyon bizakodó volt az MCL34 teljesítménye kapcsán.
„A csapat tavaly messzire végzett a középmezőnytől – olyan 3-4 tizedre. Úgy fest, a téli periódus után visszakerültünk a mixbe, ami megmutatja, milyen fantasztikus munkát végeztek a gyárban és a csapatnál”- mondta a spanyol. „Barcelona után nem voltunk biztosak benne, hogy lehetséges a Q3.”
„Mindez nem jelenti azt, hogy a Q3-ban leszünk Bahreinben és Kínában; azt jelenti, hogy visszakerültünk a többiek közé, és most azon múlik, hogy betaláljunk a körökkel, a folyamatokkal, a beállítással minden egyes pályán, mert a középmezőny olyan szoros, mint amilyen mindig is volt.”
Tavaly a szezonnyitón érte el a McLaren az év legjobb eredményét, köszönhetően Alonso 5. helyének. Norris részben azzal támasztja alá, hogy a vártnál jobban szerepelt az idei kocsi Melbourne-ben, hogy a pálya karakterisztikája nem fekszik a gépnek. Ahogy Sainz, ő is úgy gondolja, az egyes pályák karaktere fontos szerepet fog játszani a középmezőnyben zajló csata alakulásában.
„Pályáról-pályára fog változni. Nem válaszolhatok nemmel, de határozott igent sem mondhatok”- felelte, amikor arról kérdezték, a Q3 reprezentatív-e a McLaren tempóját illetően.
„A középmezőny nagyon szoros, és mindössze 2 tized döntött arról, ki jutott tovább és ki nem a Q1-ből. Egy apró hiba különbséget jelenthet, de sikerült olyan kört futnom, ami a csoport élére juttatott. Nem mondhatok igent vagy nemet, de több, mint amire gondoltunk, és remélem, hasonló lesz a helyzet más pályákon.”